**Abstrakt**

Pramenisté stanovištia sú pokladané za relatívne stabilné prostredie, kde biotické faktory môžu hrať dôležitejšiu rolu ako zmeny podmienok prostredia. Predchádzajúce štúdie zaoberajúce sa pramenistými druhmi lastúrničiek (Ostracoda) priniesli poznatky o vysokých populačných hustotách, ale ich distribúcia sa ukázala ako veľmi agregovaná. Tento fakt, sa však podarilo vysvetliť abiotickými faktormi len z malej časti. Možným riešením v otázke tejto variability, by mohol byť vplyv výskytu bezstavovcových predátorov na distribúciu lastúrničiek, ktoré sa pokúsi overiť táto bakalárska práca, založená na výskume distribúcie lastúrničiek a ich predátorov na malej (regionálnej) škále.

V rešeršnej časti je zahrnutý všeobecný prehľad o vzájomnom vplyve distribúcie predátorov a ich koristi vo vodnom prostredí. Práca taktiež obsahuje stručnú charakteristiku pramenistých slatinísk spolu s prehľadom predchádzajúceho výskumu tohto typu stanovištia so zameraním na malú škálu a spracováva poznatky o bezstavovcových predátorov vyskytujúcich sa na pramenistých slatiništiach, ich spôsoby predácie a miere zraniteľnosti lastúrničiek.

V experimentálnej časti bolo spracovaných 23 vzoriek meiofauny odobratých v roku 2006 z lokality Rakša, pričom bolo zaznamenaných a neskôr zaradených do druhu celkovo 1232 jedincov. Zo zistených údajov z predchádzajúcich výskumov a nameraných hodnôt vyplýva, že najväčší vplyv z environmentálnych faktorov na druhové zloženie spoločenstiev lastúrničiek majú hĺbka vody a množstvo rozpusteného uhlíku vo vode, ale ani jeden z faktorov významne neovplyvnil celkovú distribúciu. Nebol zistený žiadny významnejší vplyv, okrem prípadu druhu *Orthetrum coerulescens* Fabricius, 1798, ktorého výskyt by mohol byť hľadaným dôvodom agregovanosti. Tento výsledok by však mohlo ovplyvniť zistenie, že okrem taxónov vybraných pre tento výskum, sa ako možný predátori podľa štúdií javia aj zástupci taxónu Hydrachnidia, čo by mohlo poukazovať na ešte vyššiu komplexivitu skúmaných biotických vzťahov.